CELEX: 62019TN0872
Language: el
Date: 2019-12-22 00:00:00
Title: Υπόθεση T-872/19: Προσφυγή-αγωγή της 22ας Δεκεμβρίου 2019 – IM κατά ΕΤΕπ

2.3.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 68/48
            
         
      Προσφυγή-αγωγή της 22ας Δεκεμβρίου 2019 – IM κατά ΕΤΕπ
      (Υπόθεση T-872/19)
      (2020/C 68/57)
      Γλώσσα διαδικασίας: η γαλλική
      
         Διάδικοι
      
      
         Προσφεύγων-ενάγων: IM (εκπρόσωπος: D. Giabbani, δικηγόρος)
      
         Καθής-εναγομένη: Ευρωπαϊκή Τράπεζα Επενδύσεων
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο:
      
                  —
               
               
                  να κρίνει την προσφυγή-αγωγή του παραδεκτή·
               
            
                  —
               
               
                  να κρίνει την προσφυγή-αγωγή του βάσιμη·
               
            
                  —
               
               
                  να κρίνει τις αποφάσεις της 3ης Οκτωβρίου 2019 και, αντιστοίχως, της 9ης Οκτωβρίου 2019, παράνομες και καταχρηστικές·
               
            
                  —
               
               
                  να υποχρεώσει, για τους ανωτέρω λόγους, την Ευρωπαϊκή Τράπεζα Επενδύσεων να καταβάλει στον προσφεύγοντα- ενάγοντα το ποσό των 143 915,70 ευρώ προς ικανοποίηση της ηθικής του βλάβης και το ποσό των 1 726 988,40 ευρώ για αποκατάσταση της υλικής του ζημίας ή οποιοδήποτε, ακόμη και υψηλότερο, ποσό εκτιμήσουν κατά ορθή και δίκαιη κρίση το Γενικό Δικαστήριο ή οι εμπειρογνώμονες ότι πρέπει να του επιδικαστεί, πλέον των νομίμων τόκων από την άσκηση της παρούσας προσφυγής-αγωγής έως την ημερομηνία εξοφλήσεως του ποσού·
               
            
                  —
               
               
                  να καταδικάσει την καθής-εναγομένη στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής του, ο προσφεύγων-ενάγων προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 20 του καταστατικού του Ευρωπαϊκού Ταμείου Επενδύσεων, κατά το οποίο «ο γενικός διευθυντής διορίζεται για περίοδο πέντε ετών κατ’ ανώτατο όριο και μπορεί να αναδιορίζεται».
               
            
                  2.
               
               
                  Με τον δεύτερο λόγο προβάλλεται μη συμμόρφωση προς το περιεχόμενο του εγγράφου διορισμού του προσφεύγοντος-ενάγοντος, της 5ης Μαρτίου 2014, και του σχετικού συμπληρωματικού εγγράφου για τον λόγο ότι από τα έγγραφα αυτά και από την παράταση της θητείας του προσφεύγοντος-ενάγοντος πέραν της 15ης Μαρτίου 2017 προκύπτει συμφωνία η οποία επιτρέπει στον προσφεύγοντα-ενάγοντα να εργάζεται έως την ηλικία των 67 ετών και πέραν της ηλικίας αυτής.
               
            
                  3.
               
               
                  Με τον τρίτο λόγο προβάλλεται άμεση διάκριση λόγω της ηλικίας του προσφεύγοντος-ενάγοντος. Ο προσφεύγων-ενάγων θεωρεί ότι η επιτροπή προσλήψεων, απορρίπτοντας την υποψηφιότητά του αποκλειστικώς λόγω της ηλικίας του, παραβίασε την αρχή της μη διακριτικής μεταχείρισης.
               
            
                  4.
               
               
                  Με τον τέταρτο λόγο προβάλλεται παραβίαση των απορρήτων και προσωπικών δεδομένων του προσφεύγοντος-ενάγοντος. Ο προσφεύγων-ενάγων υποστηρίζει ότι η επιτροπή προσλήψεων, κάνοντας μνεία του περιεχομένου του εγγράφου διορισμού προκειμένου να αιτιολογήσει την απόφασή της, αναγνωρίζει ότι έλαβε γνώση ενός εγγράφου το οποίο δεν θα έπρεπε να έχει στην κατοχή της και το οποίο περιέχει προσωπικά δεδομένα του προσφεύγοντος- ενάγοντος.